**Pentru ce să-ţi fie frică?**

*Otilia Cazimir*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Leagănul e numai puf,

Pentru ce să-ţi fie frică?

Dormi… La tine-n trăsurică

Toate păsările albe

Au lăsat un fulg, din zbor,

Pentru surioara lor!

Hai, închide-ţi ochişorii –

Verzi bănuţi de magheran –

Strânge-ţi bine pumnişorii…

Că de-o fi să bată-n uşă

Chiar pisoiul năzdrăvan,

Am să strig la el, şi gata:

– Cătinel… că doarme fata!

Dormi… Ţi-am pus la căpătâi

Săcuşor cu levănţică,

Ca să râdă ochii tăi…

Pentru ce să-ţi fie frică?

Dormi… E bine-n trăsurică

Şi e moale şi călduţ

Ca-ntr-un cuib de rândunică.

Pentru ce să-ţi fie frică?